Gesteelde boot verskyn weke later in ander vertoonlokaalŉ Boot wat in Augustus vanjaar by ŉ boothandelaar op die R59 naby Vereeniging binne minute uit ŉ vertoonlokaal gesteel is, is byna twee maande later opgespoor. ‘n Skermskoot uit die video. Maroela Media het vroeër beeldmateriaal van die inbraak by Sensation Boats & Living geplaas waarop gesien kan word hoe die verdagtes vinnig te werk gaan om die vertoonlokaal oop te breek en die boot en waterponie aan hul voertuie te haak. Andre van Helsdingen, eienaar van Sensation Boats & Living, het destyds aan Maroela Media gesê sy vermoede is dat die verdagtes hulle die dag voor die inbraak as klante voorgedoen het om na die bote in die vertoonlokaal te kom kyk. Van Helsdingen het Dinsdag aan Maroela Media gesê Garth de Beer, ŉ verkoopsman van SensationBoats & Living, het Saterdag ŉ foto van ŉ boot waarby ŉ handelaar in Hartbeespoort staan van ŉ klant ontvang. “Toe Garth die foto vir my wys, het ek die boot onmiddellik herken,” het hy gesê. Van Helsdingen verduidelik dat die spesifieke boot jare gelede spesiaal vir ŉ klant volgens sy spesifikasies gemaak is. “Aangesien die boot wit is, sit ons nie gewoonlik roomkleur sitplekke en matte in nie, maar die klant wou dit so gehad het. Die boot het ook ŉ grys seiltjie en sonkap op gehad. Daar was ook ŉ kenmerkende blou streep aan die onderkant van die boot. Dit alles maak die boot uniek. Ek sal dit maklik kan uitken.” Volgens Van Helsdingen het die boot op die ou end vier jaar lank in die vertoonlokaal gestaan. ”Die eienaar het reeds vir die boot betaal, maar dit nooit kom haal nie. Ek het hom later stoorgeld begin vra, wat hy ook getrou betaal het. Nog later het ek hom gevra of ek nie maar die boot namens hom kan verkoop nie en dit het ons uiteindelik gedoen.” Die nuwe koper het ook veranderinge aan die boot laat aanbring en moes dit nog kom haal, maar dit is toe saam met die waterponie uit die vertoonlokaal gesteel. “Hierdie [diewe] het presies geweet wat hulle hier kom doen en wat hulle kom steel. Hulle het spesifiek gekom om daardie boot en waterponie te steel,” het Van Helsdingen gesê. Die tweede koper van die boot (by wie die boot toe gesteel is) het intussen ŉ privaat speurder aangestel. “Ons is almal Sondag na die handelaar in Hartbeespoort toe om daar te gaan kyk wat aangaan. Die eienaar het onmiddellik die boot aan ons oorhandig en het ontken dat hy geweet het die boot is vroeër gesteel.” Volgens Van Helsdingen beweer die eienaar dat hy die boot by ŉ ander handelaar gekoop het. “Hy het vir ons die bewys van betaling van R300 000 gewys.” Die ander handelaar beweer weer hy het die boot by ŉ prokureur gekoop wat dit na bewering gekry het by ŉ boedel van ŉ egskeiding wat hy hanteer. “Terwyl ons daar op die perseel was en ek so in die vertoonlokaal rondloop, het ek nog twee Sensation-bote gesien. Ek het onmiddellik gesien hulle enjinnommers is afgehaal en daar was ook ander aspekte wat verdag was.” Die polisie is ontbied en het op al drie bote beslag gelê. Dit is na die polisie se voertuigtak in Pretoria-Wes gesleep. “Ek is regtig beïndruk met die polisie se werk in hierdie verband,” het Van Helsdingen gesê. Hy het gesê daar was sedert die inbraak nog geen teken van die gesteelde waterponie nie. “Die waterponie is eintlik vir my die hartseerste van alles. Ek het dit namens iemand verkoop en dit was nie verseker nie. Dit is net weg.”